Diari Oficial de la Generalitat Valenciana


Sumari del DOGV 8080, del 10-07-2017 (2017/5427)

RESOLUCIÓ de 26 de maig de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 6/17-AIA Utiel i Requena.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8080

Data del DOGV
:   10-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/5427


Data del document
:   26-05-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 26 de maig de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 6/17-AIA Utiel i Requena. [2017/5427]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 6/17-AIA Utiel i Requena.  
  
«Declaració d'impacte ambiental  
Expedient: 6/0538-TTM.  
Títol: línia elèctrica aèria a 132 kV entre STC Central de Biomassa de la Vega (San Antonio de Requena) i STR Utiel.  
Òrgan substantiu: Servei Territorial d'Energia (ATLINE/2011/92/46).  
Promotor: Central de Biomasa de la Vega, SLU.  
Localització: Utiel i Requena (València).  
  
Descripció del projecte  
El projecte, té per objecte la construcció d'una línia elèctrica aèria de 132 kV, en doble circuit, que connectarà la subestació elèctrica de la nova central de generació elèctrica prevista a San Antonio de Requena (promoguda per la mateixa mercantil) i la subestació existent STR Utiel d'Iberdrola).  
La societat Central de Biomasa de la Vega SLU (CBV) va promoure la construcció d'una central de producció d'energia elèctrica a partir de biomassa, amb una potència de 15 MWe. Aquesta instal·lació, va ser sotmesa a avaluació d'impacte ambiental, i es va emetre la preceptiva declaració d'impacte ambiental mitjançant una resolució de 2 de març de 2012, de la Direcció General d'Avaluació Ambiental i Territorial. En la declaració d'impacte ambiental (DIA), es recollia la necessitat de construir una línia elèctrica d'evacuació de l'energia, en 132 kV d'uns 7,5 km (part expositiva), així com la necessitat de sotmetre el projecte corresponent a avaluació ambiental (condicionat 9 de l'apartat 1 de la part dispositiva). Mitjançant una resolució de 27 de juny de 2016, es va emetre resolució complementària a la DIA, per a vincular diverses parcel·les contigües amb l'activitat (parcel·les 262, 259 i 689), per qüestions urbanístiques relacionades amb el tràmit de declaració d'interés comunitari (DMY 1740/0329) de la instal·lació principal. Aquesta instal·lació es troba en tràmit davant de l'òrgan competent en AAI, per disposar d'una potència tèrmica superior a 20 MW (referència 07/14 IPPC).  
  
La subestació de la instal·lació de CBV estarà situada en la parcel·la 283 (hui incorporada a la parcel·la 720) del polígon 12 del terme municipal de San Antonio de Requena, en el paratge Hoya Barrera. La STR Utiel està situada en el polígon 33, parcel·la 23 del terme municipal d'Utiel, paratge Cerro Quechus.  
La longitud total serà de 7.645 m, amb conductor nu d'alumini-acer, en configuració doble circuit simplex. Comptarà amb 29 suports de tipus normalitzat, metàl·lics en forma de gelosia doble. Les fonamentacions seran de formigó, de secció cilíndrica tipus pota d'elefant, una per cada pota.  
  
Tramitació administrativa  
Consta com a antecedent la consulta prèvia presentada al desembre de 2009 en relació amb la instal·lació de generació d'energia elèctrica a partir de la combustió de biomassa (referència 408/1219-SON). Com a resposta, es va emetre un informe de suficiència de la documentació presentada, en què recorda la necessitat que el projecte recollira el conjunt de la instal·lació (central de generació d'energia i línia elèctrica d'evacuació).  
Amb data 18 de gener de 2017, ha tingut entrada des de la Secció d'Energia del Servei Territorial de València l'expedient per a avaluació d'impacte ambiental ordinària del projecte de línia elèctrica a 132 kV entre STC Central de Biomasa de la Vega i STR Utiel, promogut per Central de Biomasa de la Vega, SLU, en els termes municipals d'Utiel i Requena (València). L'ofici de remissió, assenyala que el projecte ha sigut sotmés a informació pública per mitjà d'anunci en el BOP (de 25.01.2012), sense que s'hagen rebut al·legacions. La documentació que consta en l'expedient és:  
- Projecte d'execució de la línia elèctrica.  
- Estudi d'impacte ambiental del projecte, que incorpora com a annex l'estudi d'integració paisatgística.  
- Informes sectorials emesos.  
Entre els esmentats informes, s'arrepleguen els següents:  
- Informe en matèria de paisatge, de 22 de febrer de 2012, de caràcter favorable, del Servei d'Infraestructura Verda i Paisatge.  
- Informe en matèria d'inundabilitat (PATRICOVA), de 27 de gener de 2012, que assenyala la compatibilitat del projecte, emés pel Servei d'Infraestructura Verda i Paisatge.  
- Sengles informes de 17 de febrer de 2012 (registre eixida) de l'Ajuntament d'Utiel, que accepten el condicionat ambiental i tècnic del projecte presentat.  
- Informe d'1 de març de 2012 (registre eixida) de l'Ajuntament de Requena, que assenyala les característiques urbanístiques dels terrenys i que no hi ha inconvenient tècnic al projecte.  
L'estudi d'impacte ambiental incorpora certificat de compatibilitat urbanística de l'Ajuntament d'Utiel (desembre de 2010) i informe favorable a la ubicació proposada de l'Ajuntament de Requena (novembre de 2010); ofici de presentació de la memòria de prospecció arqueològica davant de la conselleria competent en cultura (novembre de 2010) i còpia d'aquesta última.  
  
Afeccions legals  
El Reial decret 9/2005, de 14 de gener, en l'annex I, enumera les activitats potencialment contaminants del sòl, entre les quals es troba la producció i distribució d'energia elèctrica (CNAE-93 Rev1 40,1).  
  
La gestió dels residus generats atendrà el que estableix la legislació estatal i autonòmica reguladora de la matèria. En particular, els residus de construcció es gestionaran d'acord amb el Reial decret 105/2008, d'1 de febrer i el Decret 200/2004, d'1 d'octubre.  
  
En terreny forestal i el seu entorn, s'apliquen les prescripcions de seguretat establides en el Decret 7/2004, de 23 de gener. Respecte a la neteja de vegetació davall la línia, en terreny forestal, han de seguir-se els criteris del Decret 150/2010, de 24 de setembre.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
La línia elèctrica projectada discorrerà al sud del nucli urbà d'Utiel, a través de la vall agrícola del riu Magre. Es tracta d'un àmbit pla, conegut com la Plana d'Utiel-Requena. El llit del riu ha sigut ocupat per cultius i ha quedat reduït pràcticament a un canal. Associat a aquest hi ha una certa perillositat d'inundació, en tot cas compatible amb aquest tipus d'infraestructures (tal com assenyala l'informe mencionat en l'apartat anterior). A més de grans vies de comunicació com el ferrocarril d'alta velocitat, l'autovia A-3 o l'antiga N-3, discorren diverses carreteres de la xarxa autonòmica i hi ha una extensa xarxa de camins que donen accés a les parcel·les agrícoles.  
La línia no travessa terrenys afectats per cap figura de protecció (la més pròxima dista més de 4,5 km). No consten en la cartografia hàbitats d'interés. La vegetació és bàsicament agrícola i la fauna té caràcter antropòfil, sense que es prevegen afeccions rellevants sobre aquesta derivades de l'actuació.  
En la memòria de prospecció arqueològica es conclou que en l'àrea d'influència de l'actuació prevista no es troben jaciments arqueològics, etnològics o arquitectònics. En matèria de patrimoni paleontològic, s'exposa que s'ha obtingut comunicació en el sentit que no s'han detectat afeccions d'aquesta naturalesa i no cal abordar cap actuació prèvia.  
Segons s'exposa, com a alternatives inicials es va considerar l'evacuació en 66 kV i en 132 kV, així com la connexió amb la STR Requena o la STR Utiel. La solució final ve condicionada per la disponibilitat de la xarxa de distribució de la zona; Iberdrola ha determinat que l'evacuació de l'energia produïda es realitze a través de la STR Utiel en 132 kV, ja que permet la declaració d'utilitat pública de la línia i la seua cessió a l'esmentada companyia distribuïdora.  
Per al disseny del traçat, s'ha tingut en compte el planejament urbanístic, els paratges, edificis, infraestructures i la resta d'elements del territori que pogueren veure's afectats per la infraestructura. S'ha procurat situar els suports en la proximitat de camins i llindes, minimitzant la creació de nous accessos.  
En el cas de línies elèctriques, el disseny del traçat és la principal mesura preventiva, ja que permet evitar el pas per zones sensibles. En particular, s'ha realitzat un estudi previ del patrimoni historicocultural, la qual cosa ha permés evitar elements d'interés. L'extensa xarxa de camins agrícoles evita la necessitat d'obrir nous accessos. L'encreuament de l'assagador del Charco Tizón o del Lontanar, es realitza en aeri, respectant la seua amplària legal (10 metres).  
L'actuació està allunyada diversos quilòmetres de zones de protecció d'avifauna, però està situada en una zona central respecte a diversos espais ZEPA, per la qual cosa s'incorporen al disseny mesures per a evitar la col·lisió d'avifauna (tires de neopré). Aquest tipus de línies, no presenta risc d'electrocució, a causa de la distància entre elements en tensió.  
En discórrer principalment per sòl agrícola, l'afecció sobre la vegetació està limitada a cultius. Hi ha una estreta franja de sòl forestal (segons el PATFOR) contigu amb l'antiga N-3, junt amb la A-3. L'afecció, en tot cas, serà escassa, per no col·locar-se suports en la zona esmentada i observar-se que l'encreuament d'aquestes carreteres es realitza per un tram les vores del qual estan altament antropitzades. La línia no s'aproxima a edificacions.  
En fase d'execució, la principal afecció ambiental vindrà associada als moviments de terres i maquinària, que generen emissions a l'atmosfera (partícules en suspensió i soroll), i la compactació del terreny en la zona de treball, així com risc d'abocament accidental al terreny. Adoptant mesures de contenció de les terres i en cas necessari, reg de les arreplegues, es limita l'afecció a l'entorn immediat de la instal·lació. Tenint en compte la vulnerabilitat mitjana/alta d'aqüífers de la zona, s'adoptaran mesures preventives com la realització del manteniment de la maquinària en zones adequades, evitant vessaments fortuïts de líquids de maquinària (olis, greixos, combustible).  
  
No es preveu l'afecció sobre elements del patrimoni cultural. No obstant això, es vigilaran les obres i, si és el cas, es comunicarà qualsevol troballa.  
Finalitzades les obres, es procedirà a la neteja general de les àrees afectades i s'entregaran els residus a gestor autoritzat.  
En la fase d'explotació, la presència de la línia condiciona l'ús del sòl, a causa de les servituds associades. Així mateix, altera el paisatge en introduir-hi un nou element. El seu funcionament implica risc per a l'avifauna, per col·lisió contra el cablejat, que es redueix amb la introducció de dispositius salvaocells. Els efectes induïts pel pas del corrent (soroll, calor, generació d'ozó, generació de camps electromagnètics) són en tot cas de xicoteta magnitud.  
Finalitzada la vida útil de la instal·lació, es procedirà al seu desmantellament i retirada dels materials per gestor autoritzat.  
El pla de vigilància ambiental proposat preveu el control de la realització de les obres. En fase d'explotació, es preveu comprovar l'eficàcia de les mesures anticol·lisió d'avifauna.  
  
Consideracions jurídiques  
El projecte de línia elèctrica aèria de 132 kV, constitueix un supòsit d'avaluació d'impacte ambiental, en quedar inclòs en l'annex I epígraf 2.g del Decret 162/1990, de 15 d'octubre, de desplegament de la llei 2/1989 i modificat pel Decret 32/2006, de 10 de març.  
En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/ 1989, de 3 de març, de la Generalitat Valenciana i en les altres disposicions que se li apliquen.  
L'article13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de línia elèctrica aèria a 132 kV (DC) simplex, d'evacuació d'energia entre la STC Central de Biomasa de la Vega (San Antonio de Requena) i la STR Utiel (Utiel), a la província de València, sempre que es desenvolupe d'acord amb les previsions del projecte, l'estudi d'impacte ambiental i la resta de documentació que hi ha en l'expedient, i amb les condicions següents:  
1. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
2. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjuí dels que, si és el cas, pertoquen en via administrativa i judicial davant de l'acte pel qual s'autoritza el projecte.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre.  
  
Quart  
La present declaració d'impacte ambiental perdrà la seua vigència i cessarà en la producció dels efectes que li són propis si no s'ha començat l'execució del projecte en el termini màxim de quatre anys des de la publicació, d'acord amb el que disposa l'article 43 i la disposició transitòria primera de la Llei 21/2013, de 9 de desembre.  
  
  
València, 20 d'abril de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 26 de maig de 2017.- El director general de Medi Natural i d'Avaluació Ambiental: Antoni Marzo i Pastor.